Nõukogu määrus (EMÜ) nr 2077/92,

30. juuni 1992,

mis käsitleb tubakasektori kutsealadevahelisi organisatsioone ja majandusharusiseseid kokkuleppeid

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artikleid 42 ja 43,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

ühenduse ja maailma põllumajandusturu keskmise ulatusega ja pikaajalised väljavaated eeldavad teatavate ühise põllumajanduspoliitika vahendite läbivaatamist, et taastada turu tasakaal; need kohandused, mis on põhimõtteliselt suunatud turutoetusvahendite paindlikkuse suurendamisele, eeldavad asjaomastelt ettevõtjatelt oma majandusliku käitumise muutmist, et paremini arvesse võtta tegelikku turuolukorda;

kutsealadevahelised organisatsioonid, mille on asutanud üksikisikud või rühmad ning mis esindavad olulist osa tubakasektori tootmise, töötlemise ja turustamisega seotud valdkondadest, aitavad tõenäoliselt kaasa turuolukorra paremale arvessevõtmisele ja majandusliku käitumise muutuste soodustamisele, mille eesmärk on parandada teadmisi ning tootmise, töötlemise ja turustamise korraldust; nende tegevused võivad aidata parandada turu tasakaalu ja nii saavutada asutamislepingu artiklis 39 sätestatud eesmärke; tuleks määratleda kutsealadevaheliste organisatsioonide meetmed, millel võib olla selline mõju;

pidades silmas eespool nimetatut, on asjakohane tunnustada asutusi, mis suudavad näidata oma vaieldamatut esindavust piirkondlikul, piirkondadevahelisel või ühenduse tasandil ning mille tegevus on suunatud eespool nimetatud eesmärkide saavutamisele; sellise tunnustuse peab sõltuvalt kutseühingu tegevusulatusest andma liikmesriik või komisjon;

toetamaks teatavaid kutsealadevaheliste organisatsioonide tegevusi, mis pakuvad tubakasektori turukorralduse kehtivatest reeglitest lähtudes erilist huvi, tuleks teatavatel tingimustel laiendada kutsealadevaheliste organisatsioonide poolt vastuvõetud eeskirjade reguleerimisala organisatsioonide liikmetelt kõikidele ühe või mitme piirkonna tootjatele ja tootjarühmadele, kes ei ole organisatsioonide liikmed; organisatsiooniväliseid tootjaid tuleks samuti kohustada maksma täielikult või osaliselt liikmemaksu, mis on ette nähtud nende tegevusest tulenevate kulude katmiseks, välja arvatud halduskulud; kõnealust menetlust tuleks rakendada asjaomaste sotsiaalmajanduslike rühmade, eriti tarbija õigusi tagades;

teised tunnustatud kutsealadevaheliste organisatsioonide tegevused võivad pakkuda tubakasektorile üldist majanduslikku või tehnilist huvi ja olla kasulikud kõikidele kõnealuses majandusharus tegutsevatele isikutele, sõltumata sellest, kas nad on organisatsiooni liikmed; sellistel juhtudel on põhjendatud kohustada organisatsiooniväliseid tootjaid maksma liikmemaksu, mis on kavandatud kõnealusest tegevusest otseselt tulenevate kulude katmiseks, välja arvatud halduskulud;

süsteemi nõuetekohase toimimise tagamiseks tuleks sisse seada liikmesriikide ja komisjoni tihe koostöö, lisaks on komisjonil ka püsivad järelevalve volitused, eriti seoses piirkondlikul ja piirkondadevahelisel tasandil tegutsevate kutseladevaheliste organisatsioonide tunnustamisega ning nende organisatsioonide lepingute ja kooskõlastatud tegevustega;

liikmesriikide ja teiste huvitatud poolte teavitamiseks tuleks sätestada, et iga aasta algul avaldatakse loetelu eelnenud aasta jooksul tunnustatud organisatsioonide kohta, organisatsioonide kohta, kelle tunnustus on selle ajavahemiku jooksul tühistatud, ning laiendatud eeskirjad koos selgitusega nende reguleerimisala kohta,

ON VASTU VÕTNUD KÄESOLEVA MÄÄRUSE:

Artikkel 1

Käesoleva määrusega sätestatakse tubakasektori turukorralduse raames tegutsevate kutsealadevaheliste organisatsioonide tegevuse tunnustamise tingimused.

Artikkel 2

Käesoleva määruse kohaselt tunnustatakse kutsealadevahelisi organisatsioone:

1. mille liikmed on tubaka tootmise, töötlemise ja kaubandusega seotud majandustegevuse esindajad;

2. mis on asutatud kõikide või osa neisse kuuluvate organisatsioonide või ühenduste algatusel;

3. mis viivad piirkondlikul tasandil ühes või mitmes ühenduse piirkonnas või kogu ühenduses läbi järgmisi tegevusi, võttes vajaduse korral arvesse tarbija huvisid:

a) leht- ja pallpakendis tubaka turustamise tõhusale koordineerimisele kaasaaitamine;

b) ühenduse eeskirjadega kooskõlas olevate tüüplepingute ettevalmistamine;

c) turustamisteadmiste ja turu läbipaistvuse parandamine;

d) lisandväärtuse tõstmine, eriti turustamise ja uute, rahva tervisele ohutute kasutusviiside uurimise abil;

e) sektori juhtimine turu- ja tervishoiunõuetele paremini vastavate toodete poole;

f) taimekaitsevahendite vähendatud kasutamist võimaldavate ning toote kvaliteeti ja mulla kaitset tagavate meetodite uurimine;

g) tootmis- ja töötlemisetapil kasutatavate tootekvaliteedi parandamise meetodite ja vahendite arendamine;

h) sertifitseeritud seemne kasutamine ja tootekvaliteedi järelevalve.

Artikkel 3

1. Taotluse põhjal tunnustavad liikmesriigid oma territooriumil asutatud kutsealadevahelisi organisatsioone, mis:

a) tegutsevad liikmesriigi territooriumil piirkondlikul või piirkondadevahelisel tasandil;

b) hõlmavad olulise osa toodangust ja/või kaubandusest esindatavas tegevuspiirkonnas ja tegevusalal; kui kutsealadevaheline organisatsioon tegutseb piirkondadevahelisel tasandil, peab see tõendama oma minimaalset esindatust kõigil oma liikmeskonna esindatavatel tegevusaladel ja kõigis tegevuspiirkondades;

c) tegutsevad artikli 2 lõikes 3 osutatud valdkondades;

d) ei tegele ise artiklis 1 osutatud turukorralduse alla kuuluva tootmise, töötlemise ega turustamisega.

2. Enne tunnustamist teavitab liikmesriik komisjoni kutsealadevahelistest organisatsioonidest, mis on taotlenud tunnustamist, ning annab kogu vajaliku teabe kutsealade majandustegevuse, nende esindavuse, võetud meetmete ja muu kohta, mida on vaja taotluste hindamiseks.

Komisjon võib 60 päeva jooksul pärast liikmesriigi teate saamist esitada tunnustamise kohta vastuväited.

3. Liikmesriik tühistab tunnustuse:

a) kui käesoleva määrusega ettenähtud tingimusi ei täideta;

b) kui kutsealadevaheline organisatsioon rikub ühte või mitut artikli 7 lõikes 3 loetletud keeldudest, ilma et see piiraks võimalikku siseriikliku õiguse alusel toimuvat kriminaalmenetlust;

c) kui kutsealadevaheline organisatsioon ei täida oma kohustust esitada artikli 7 lõike 2 alusel nõutav teade.

Liikmesriigid teatavad komisjonile viivitamata tunnustuse tühistamise otsustest.

Artikkel 4

1. Taotluse põhjal tunnustavad liikmesriigid kutsealadevahelisi organisatsioone, mis:

a) tegutsevad mitme liikmesriigi territooriumidel või osal territooriumidest või kogu ühenduse territooriumil;

b) on asutatud liikmesriigi õigusaktide või ühenduse õiguse kohaselt;

c) vastavad artikli 3 lõike 1 punktidele b, c ja d.

2. Komisjon teatab tunnustamise taotlustest liikmesriikidele, mille territooriumil kutsealadevaheline organisatsioon on asutatud ja tegutseb. Asjaomased liikmesriigid võivad kahe kuu jooksul pärast sellise teate saatmist esitada oma märkused.

Komisjon teeb otsuse tunnustamise kohta kolme kuu jooksul pärast taotluse ja kogu vajaliku teabe vastuvõtmist.

3. Komisjon tühistab lõikes 1 osutatud organisatsioonide tunnustamise artikli 3 lõikes 3 osutatud asjaoludel.

Artikkel 5

Komisjon avaldab Euroopa Ühenduste Teataja C-seerias tunnustatud kutsealadevaheliste organisatsioonide nimetused koos teabega majandussektori või tegevusala kohta, mille piires nad tegutsevad, ja nende tegevuste kohta artiklis 2 määratletud tähenduses. Tunnustamise tühistamised avaldatakse samuti.

Artikkel 6

Kutsealadevaheliste organisatsioonide tunnustamine tähendab nende jaoks luba artikli 2 lõikes 3 osutatud tegevuseks käesolevas määruses ettenähtud tingimustel.

Artikkel 7

1. Vaatamata määruse nr 26 [4] artiklile 1 ei kohaldata asutamislepingu artikli 85 lõiget 1 tunnustatud kutsealadevaheliste organisatsioonide kokkulepete ja kooskõlastatud tegevuse suhtes, mida kasutatakse artikli 2 lõikes 3 nimetatud meetmete rakendamiseks.

2. Lõiget 1 kohaldatakse ainult juhul, kui:

- kokkulepetest ja kooskõlastatud tegevustest on teatatud komisjonile ja, kui

- komisjon ei leia kolme kuu jooksul pärast vajalike üksikasjade saamist, et need kokkulepped või kooskõlastatud tegevused on ühenduse eeskirjadega vastuolus.

Kokkulepped ja kooskõlastatud tegevused võivad jääda rakendamata kuni kõnealuse ajavahemiku möödumiseni.

3. Igal juhul kuulutatakse ühenduse eeskirjadega vastuolus olevaks kokkulepped ja kooskõlastatud tegevused, mis:

- võivad kaasa tuua ühenduse turgude jaotamise mis tahes kujul,

- võivad mõjutada turukorralduse ladusat toimimist,

- võivad tekitada konkurentsimoonutusi, mis ei ole kutsealadevahelise organisatsiooni meetme abil ühise põllumajanduspoliitika eesmärkide saavutamiseks vältimatud,

- sisaldavad hindade või kvootide kindlaksmääramist, piiramata meetmeid, mida kutsealadevahelised organisatsioonid võtavad ühenduse eeskirjade konkreetsete sätete kohaldamiseks,

- võivad põhjustada diskrimineerimist või kõrvaldada konkurentsi märkimisväärse osa kõnealuste toodete puhul.

4. Kui komisjon leiab pärast lõike 2 teises taandes nimetatud kolmekuulise ajavahemiku lõppu, et käesoleva määruse kohaldamise tingimusi ei täideta, teeb ta otsuse kohaldada kõnealuse kokkuleppe või kooskõlastatud tegevuse suhtes asutamislepingu artikli 85 lõiget 1.

See otsus ei jõustu enne asjaomasele kutsealadevahelisele organisatsioonile teatamise kuupäeva, välja arvatud juhul kui kutsealadevaheline organisatsioon on andnud ebatäpset teavet või on kuritarvitanud lõikes 1 sätestatud erandit.

Artikkel 8

1. Kutsealadevahelised organisatsioonid võivad taotleda, et nende teatavad kokkulepped või kooskõlastatud tegevus muudetakse piiratud ajaks kohustuslikuks asjaomase majandussektori üksikisikutele ja rühmadele, kes ei ole esindatava kutseala liikmed piirkonnas, kus nad tegutsevad.

Eeskirjade reguleerimisala laiendamiseks peavad kutsealadevahelised organisatsioonid esindama vähemalt kahte kolmandikku asjaomasest toodangust ja/või kaubandusest. Kui reeglite reguleerimisala laienemist kavandatakse piirkondadevahelises ulatuses, peavad kutsealadevahelised organisatsioonid tõendama, et neil on esindatuse minimaalne tase kõigil oma liikmeskonna esindavatel tegevusaladel ja kõigis piirkondades.

2. Eeskirjad, mille reguleerimisala laienemist taotletakse, peavad olema kehtinud vähemalt aasta ning olema seotud ühega järgmistest eesmärkidest:

a) tootmis- ja turustamisalased teadmised;

b) miinimumkoguste määratlemine;

c) keskkonnakaitsenõuetele vastavate viljelusmeetodite kasutamine;

d) pakendamise ja esitlemise miinimumstandardite määratlemine;

e) sertifitseeritud seemne kasutamine ja tootekvaliteedi järelevalve.

3. Komisjon kiidab eeskirjade reguleerimisala laiendamise heaks vastavalt artiklis 9 sätestatud menetlusele.

Artikkel 9

1. Kui eeskirjad on kehtestanud liikmesriigi tunnustatud kutsealadevaheline organisatsioon, avaldab liikmesriik asjaomastele huvitatud sotsiaalmajanduslikele rühmadele suunatud teavet selliste kokkulepete ja kooskõlastatud tegevuste kohta, mida kavatsetakse laiendada organisatsioonivälistele ettevõtjatele või rühmadele teatavas piirkonnas või piirkondades.

Asjaomastele isikutele antakse kahekuuline tähtaeg märkuste tegemiseks.

2. Kõnealuse ajavahemiku lõpus ja enne otsuse tegemist teavitavad liikmesriigid komisjoni eeskirjadest, mille nad kavatsevad teha kohustuslikuks, ning annavad kogu vajaliku teabe. Teates on kõik pärast avaldamist vastavalt lõikele 1 saadud märkused ja hinnang laiendamistaotlusele.

3. Komisjon avaldab Euroopa Ühenduste Teataja C-seerias eeskirjad, mille reguleerimisala laiendamist on taotlenud komisjoni poolt vastavalt artiklile 4 tunnustatud kutsealadevahelised organisatsioonid. Pärast avaldamist on liikmesriikidel ja asjaomastel sotsiaalmajanduslikel rühmadel võimalik kahe kuu jooksul esitada oma märkused.

4. Kui eeskirjad, mille reguleerimisala laiendamist taotletakse, on "tehnilised eeskirjad" direktiivis 83/189/EMÜ [5] määratletud tähenduses, teatatakse sellest komisjonile vastavalt kõnealuse direktiivi artiklile 8 samal ajal lõikes 2 ettenähtud teatega.

Kui on täidetud motiveeritud seisukoha üleandmise tingimused vastavalt kõnealuse direktiivi artiklile 9, ei kiida komisjon heaks eeskirju, mille reguleerimisala laiendamist on taotletud, ilma et see piiraks lõike 5 kohaldamist.

5. Komisjon teeb otsuse kolme kuu jooksul pärast liikmesriigi teate saamist vastavalt lõikele 2 ning lõike 3 kohaldamisel viie kuu jooksul pärast eeskirjade reguleerimisala laiendamistaotluse avaldamist Euroopa Ühenduste Teatajas.

Komisjon teeb igal juhul negatiivse otsuse, kui leiab, et laienemine:

- takistab konkurentsi märkimisväärsel osal ühisturust,

- piirab kaubanduse vabadust, või

- kahjustab ühise põllumajanduspoliitika või ühenduse mis tahes õigusaktide eesmärke.

6. Eeskirjad, mille kohaldamist on laiendatud, avaldatakse Euroopa Ühenduste Teatajas.

7. Kui vastavalt käesolevale artiklile on eeskirjad muudetud kohustuslikuks neile, kes ei ole kutsealadevaheliste organisatsioonide liikmed, võib vastavalt vajadusele liikmesriik või komisjon otsustada, et üksikisikud või ühendused, kes ei ole liikmed, maksavad organisatsioonidele osaliselt või täielikult liikmemaksu selles osas, mida ei kasutata eeskirjade kohaldamise või kooskõlastatud tegevuse halduskulude katmiseks.

Artikkel 10

1. Kui tunnustatud kutsealadevahelise organisatsiooni lõikes 2 osutatud tegevustest üks või mitu pakub üldist majanduslikku huvi isikutele, kelle tegevus on seotud ühe või mitme tootega, võib tunnustanud liikmesriik või komisjon, kui tunnustatud on vastavalt artiklile 4, otsustada, et üksikisikud või rühmad, kes ei ole organisatsiooni liikmed, kuid kellele see tegevus on kasulik, maksavad organisatsioonile osaliselt või täielikult liikmemaksu selles osas, mis on kavandatud katma kõnealustest tegevustest tulenevaid kulusid, välja arvatud halduskulud.

2. Käesolevas artiklis osutatud tegevused on seotud järgmiste eesmärkidega:

- toodete väärtuse lisamise uurimine, eriti uute kasutusvõimaluste abil, mis ei kahjusta rahva tervist,

- uuringud leht- ja pallpakendis tubaka kvaliteedi parandamiseks,

- taimekaitsevahendite kasutamise vähendamist võimaldavate ning mulla ja keskkonna kaitset tagavate viljelusmeetodite uurimine.

3. Asjaomane liikmesriik teavitab komisjoni lõike 1 kohaselt kavandatavatest otsustest. Need otsused ei või jõustuda enne kolme kuu möödumist komisjonile teatamise päevast. Komisjon võib selle tähtaja jooksul otsuse eelnõu tervikuna või selle osa tagasi lükata, kui esitatud üldine majanduslik huvi ei ole põhjendatud.

4. Kui artikli 4 kohaselt komisjoni tunnustatud kutsealadevahelise organisatsiooni tegevused pakuvad üldist majanduslikku huvi, teavitab komisjon oma otsuse eelnõust asjaomaseid liikmesriike, kes saavad kahe kuu jooksul esitada oma märkused.

Artikkel 11

Iga liikmesriikide või komisjoni meede, millega kehtestatakse liikmemaks üksikisikutele või rühmadele, kes ei ole kutsealadevahelise organisatsiooni liikmed, avaldatakse Euroopa Ühenduste Teatajas. Meede ei jõustu enne kahe kuu möödumist avaldamise kuupäevast.

Artikkel 12

Käesoleva määruse üksikasjalikud rakenduseeskirjad võetakse vastu määruse (EMÜ) nr 2075/92 [6] artiklis 23 sätestatud korras.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 30. juuni 1992

Nõukogu nimel

eesistuja

Arlindo Marques Cunha

[1] EÜT C 295, 14.11.1991, lk 5.

[2] EÜT C 94, 13.4.1992.

[3] EÜT C 98, 21.4.1992, lk 31.

[4] Nõukogu määrus nr 26, millega kohaldatakse teatavaid konkurentsieeskirju põllumajandussaaduste ja -toodete tootmise ja nendega kauplemise suhtes (EÜT 30, 20.4.1962, lk 993/62). Määrust on muudetud määrusega (EMÜ) nr 49 (EÜT 53, 1.7.1962, lk 1571/62).

[5] EÜT L 109, 26.4.1983, lk 8. Direktiivi on viimati muudetud direktiiviga 90/230/EMÜ (EÜT L 128, 18.5.1990, lk 15).

[6] EÜT L 215, 30.7.1992, lk 70.

--------------------------------------------------